钦定古今图书集成/明伦汇编/官常典/第332卷 > 胡拱辰
## 钦定古今图书集成/明伦汇编/官常典/第332卷 > 胡拱辰

按《明外史》本传：“拱辰，字共之，淳安人。正统四年进士。
为黟县知县，有惠政。擢御史，疏陈时弊八事。父艰归，
景帝即位，诏科道忧居者悉起复。拱辰至，屡疏多采
纳。出为贵州左参政，行部安庄卫，至白水堡，犵狫头
目沈时保素梗化，出谒，大言所部多豪恶，愿得一号
令为约束。拱辰叱曰：‘斩尔头，籍尔财，即号令也’。时保”
股栗，众为请命乃己。还以告总兵官方瑛，遣将往擒
之，一方遂宁。过赤水卫，女土官奢贵骄悍，戒戢之。至
毕节，平宣慰陇富乱，威行边徼。母忧去。御史追劾其
受赇，事下浙江按臣执讯。事白，调广东。历广西、四川
左、右布政使，皆有平寇功。成化八年拜南京右副都
御史，提督操江。寻改南京兵部侍郎。储位久虚，与尚
书崔恭等请册立，言甚切。复改南京左副都御史，总
理粮储。就进工部尚书。节财省事，人皆便之。以年至，
乞归。弘治中，巡按御史陈铨言：“拱辰退休十馀年，生
平清操如一日，乞加礼异，以励臣节。”诏有司月给廪
二石，岁隶四人。正德初，年九十。遣行人存问，赉彩币、
羊酒加赐廪隶。又三年卒。赠太子少傅，谥“庄懿。”